《送黄莘任道赴扬州主学》
宋代·王令

子之来兮东之舟，暮不至兮谁牵以留。
子之去兮西之马，朝何牵兮不秣而驾。
驾胡适兮徂扬，扬之郊兮泮之央。
泮之冰兮春之水，泮之莪兮芽茁於涘。
泮之鹭兮洁白以止，泮之土兮除扫不滓。
泮之人兮立以望子，久不可待兮足并以跂。
子未至兮谓奚，子之至兮何以慰之。
招其来而挽其去，纳以宽而不严以恕。
增其长而救厥玷失，培其根而使华以实。
泮之人兮子喜，子先何适兮不夙吾治。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。